BRAMMING: 30.000 kroner i bøde. Værsgo at betale. Det blev resultatet af et kontrolbesøg fra Fødevarestyrelsen, som torsdag den 17. oktober aflagde SuperBrugsen i Bramming et besøg.

Fødevarekontrollen fandt en række pakker med friskt udskåret frugt i en kølemontre, hvor sidste anvendelsesdag var overskredet med henholdsvis én og fem dage. Det drejer sig blandt andet om seks pakker frugt mix med melon, ananas og vindruer. Én af pakkerne blev åbnet og lugtede gæret og surt, og der var formodet synlig skimmel i den åbnede pakke, står der i kontrolrapporten. Frugt mix og og væsken i alle pakkerne fremstår slimede står der i rapporten om denne frugt, hvor sidste anvendelsdag var den 12. oktober - altså fem dage før kontrolbesøget.

I samme kølemontre blev der fundet fundet seks pakker frugt skåret af vindruer, ananas, melon og æble, som havde sidste anvendelsesdag den 16. oktober - og som altså var én dag for gammel i forhold til kontrolbesøget. I følge kontrolrapporten fremstod væsken ved disse pakker, så det lignede begyndende gæring.

Endelig blev der fundet syv pakker granatæble-kerner, som havde overskredet sidste anvendelsesdato. Tre pakkker med én dags overskridelse. Fire pakker med fem dages overskridelse. Af disse fire blev der åbnet én pakke, hvori lugten var fordærvet og gæret/surt samt med kerner, som fremstod slimede. Alle disse fødevarer blev kasseret under tilsynet, står der at læse i rapporten.